Adierazle (ekonomia)

Ekonomian, adierazlea koiunturaren alderdi zehatz baten berri ematen duen neurketa bat da, beste batzuekin batera ekonomia orokorraren egoera eta bilakaerari buruz argibideak ematen dituena. Ekonomia-adierazleak dira, esaterako, Barne Produktu Gordina, Kontsumorako Prezioen Indizea, langabezi-tasa eta Industria Produkzioaren Indizea.

 Adierazleak eta ziklo ekonomikoa 

Adierazle ekonomikoak ekonomiaren bilakaera, ziklo ekonomikoa alegia, aztertzeko erabil daitezke. Horrela, adierazle hauek bereizten dira:

 adierazle aurrerakorrak, ziklo ekonomikoa aurreratu edo ekonomian gertatuko denaren berri ematen dutenak;
 adierazle atzerakorrak, ekonomian izandako bilakaeraren neurria ematen dutenak;
 adierazle baterakorrak, unean uneko ekonomian gertatzen dena azaltzen dutenak.

 Adierazleak eta ekonomia orokorra 

Ekonomia osoaren bilakaerarekin nola lotzen diren aztertuz ere bereiz daitezke adierazle ekonomikoak:

 adierazle proziklikoak, ekonomiaren bilakaeraren norabide berean mugitzen direnak;
 adierazle kontraziklikoak, ekonomiaren bilakaeraren aurkako norabideak aldatzen direnak (adibidez, langabezi tasa: langabezi tasa zenbat eta handiagoa, ekonomia beheraka ari da);
 adierazle aziklikoak, ekonomiaren bilakaera orokorrarekin lotura esturik ez dutenak.

 Kanpo estekak 

Kategoria:Ekonomia